Skuodo tiltas
Skuodo tiltas – kelių transporto tiltas Skuode, kertantis Bartuvos upę Gedimino gatvėje, jungiantis senąją ir naująją miesto dalis. Tiltu praeina kelio  218  Kretinga–Skuodas  maršruto dalis. Senamiesčio pusėje plyti Skuodo dvaro teritorija su cerkvės liekanomis, tilto prieigose stovi senojo malūno pastatas, priešingoje pusėje – Švč. Trejybės bažnyčia. Tarpukario spaudoje paminėti dideli, „nematyti“ Skuodo potvyniai, vykę 1925 m. gruodžio 31 d., 1926 m. sausio 1 d., kai Bartuvoje vanduo pakilo 2,5 m aukščiau įprasto lygio. Tuomet apgriautas medinis Bajorų–Priekulės geležinkelio ruožo tiltas per Bartuvos ir Luobos santaką, ilgam laikui sutrukdytas Skuodo geležinkelio stoties susisiekimas tiesioginiu keliu. Antrą sykį stichija Skuodui žalos pridarė tais pačiais metais birželio 7-8 d., kai vanduo pakilo 4 m aukščiau įprasto lygio ir nebebuvo įmanoma pervažiuoti pagrindiniu miesto tiltu. Prezidentas A. Smetona, į Skuodą atvykęs 1926 m. liepos 16 d. turėjo bent kartą pervažiuoti per svyruojantį tiltą, nes viešnagės metu lankėsi ne tik naujamiestyje, bet užsuko ir į Aleksandro Neviškio cerkvę, stovinčią priešingame krante. Kitais metais Skuodo valdžia ėmėsi žygių. 1927 m. lapkričio 11 d. „Lietuvos žinios“ pranešė, kad jau pastatytas „labai stiprus tiltas“ per upę Bartuvą. Dabar vanduo buvęs užtvenktas daug aukščiau, todėl malūnui jo niekuomet netrūks, o miestiečiai gaus elektros šviesą be sustojimų, kas anksčiau buvo neįvykdoma. Šiuolaikinis Skuodo tiltas pastatytas 1966 m. šalia senojo, upę kertantis kitu kampu (plane). Tilto ilgis 45,56 m. Jis sijinis, karpytasis, keturių tarpatramių. Ant šalia stūksančių senojo tilto krantinių atramų įrengtos apžvalgos aikštelės. Tilto taurai - vienkoloniai, viršuje apjungti kintamo skerspjūvio rygeliais, ramtai – užpiltiniai. Tilto perdanga sudaryta iš aštuonių tėjinių sijų, sustiprintų skersinėmis diafragmomis. Šalitilčiai apsaugoti betoniniais turėklais. Dviejų eismo juostų važiuojamoji dalis atskirta juodai ir baltai dažytais betoniniais bortais. Pastatytas naujas tiltas per Bartuvos upę šalia buvusios malūno užtvankos pakeitė miesto vaizdą. Gedimino gatvės atkarpa ties tiltu ir vandens malūnu buvo ištiesinta. Buvusi XVIII a. Dvaro gatvė (dabartinė Gedimino), nuo špitolės (prie Gedimino g. 14) ėjusi pro malūną (Gedimino g. 16) ir jungusi su žydų miestu, buvo atitraukta nuo malūno, t. y. ištiesinta iki Vydūno–Šaulių gatvių sankryžos. 2009 m. atlikta Kretingos–Skuodo kelio 52,01 km stovinčio tilto per Bartuvą rekonstrukcija. Remonto metu pastatytas laikinas tiltas tarpukario tilto vietoje. Ant naujo tilto įrengti cinkuoti metaliniai atitvarai ir turėklai.